Oikeusministeriö
PL 25
00023 VALTIONEUVOSTO

Viite: 	Lausuntopyyntö 30.7.2004

Asia:	Vesilakitoimikunnan mietintö

Kaakkois-Suomen TE-keskus on tutustunut asiakohdassa mainittuun mietintöön ja lausuu toimikunnan mietinnöstä seuraavaa.

TE-keskus pitää ehdotusta pääosin hyvänä, mutta vielä joiltain osin puutteellisena, mistä syystä se pyytää toimikuntaa kiinnittämään huomiota erityisesti seuraaviin seikkoihin.

Ehdotus uudeksi vesilaiksi sisältää tavoitteet vesivarojen kestävän käytön ja luonnon monimuotoisuuden ylläpitämiseksi. Ehdotukseen ei kuitenkaan kuulu vesistöjen kunnostuksiin liittyviä asioita vesipolitiikan puitedirektiivin viitoittamalla tavalla. Direktiivin tavoitteenahan suojella ja parantaa vesistöjen tilaa hyvälle tasolle vuoteen 2015 mennessä. TE-keskuksen käsityksen mukaan asetettuihin tavoitteisiin pääsemiseksi mm. vesistöjen kalataloudelliset kunnostukset tulisi huomioida selvemmin uudistetun vesilain sisällössä. Ehdotuksen 3. luvun 13§:ssä kalatalousvelvoitteen kompensaatiotoimenpiteinä mainitaan kalanistutus, kalatie, mutta kunnostustoimenpiteitä ei ole erikseen mainittu. Kalataloudellisten kunnostusten merkitys on merkittävä ja tulee edelleen lisäämään merkitystään muuttuneiden vesistöjen kalakantojen hoidossa, joten ne tulee huomioida myös kalatalousvelvoitteita määrättäessä.

Kalatalous- ja maksuvelvoitteen yksityiskohtaisen toteuttamissuunnitelman hyväksyjäksi esitetään työvoima- ja elinkeinokeskusta. Kalatalousvelvoitteen käyttösuunnitelman laatii hankkeesta vastaava ja maksun käyttösuunnitelman työvoima- ja elinkeinokeskus. Näiden suunnitelmien hyväksymisessä ehdotetaan noudatettavaksi hallintolakia (343/2003) ja niihin haettaisiin muutosta tekemällä oikaisuvaatimus ympäristölupavirastolle. Kalaveden omistajalla olisi mahdollisuus osallistua menettelyyn hallintolain mukaisen kuulemisen sekä muutoksenhaun kautta. TE-keskuksen käsityksen mukaan ehdotettu käytäntö saattaa kuitenkin johtaa siihen, että kun vesialueiden omistajien, joita saattaa yksittäisessä hankkeessa olla lukuisia, näkemyksissä kompensaation kohdentamisesta korostuu yleisen kalatalousedun sijasta yksityinen etu, jolloin muutoksenhaku saattaa hankaloittaa ja hidastaa velvoitteiden täytäntöönpanoa. TE-keskus pitää nykyistä käytäntöä toimivana ja tarkoituksenmukaisena, jonka mukaan se esittää hakemusvaiheessa ympäristölupavirastolle näkemyksensä hankkeen kalatalousvahingoista ja niiden kompensoinnista yleistä etua ajavana viranomaisena ja hyväksyy eri haitankärsijöitä kuultuaan kalatalous- tai maksuvelvoitteen käyttösuunnitelman. Kompensaatioiden toteuttaminen jonkun yksityistä etua ajavan tahon, esim. vesialueiden omistajien toimesta ei lisäisi muiden osapuolten luottamusta toimenpiteiden oikeudenmukaiseen kohdentamiseen tai kompensaation tuloksellisuuteen. 

Kalatalousjohtaja		Asko Niemi

Piirikalastusmestari	Timo Koskenala